Прэзідэнт прыняў удзел у рабоце 42-га з’езда грамадскага аб’яднання “Беларускі рэспубліканскі саюз моладзі”. На форуме гаворка ішла аб маладзёжнай палітыцы, яе кадравым забеспячэнні і аб тым, ці лёгка сёння маладым людзям знайсці сваю дарогу ў жыцці. Зразумела, Прэзідэнт у сваім выступленні закрануў тэмы адукацыі: “Сённяшні тэхналагічны ўклад робіць свет даступным і ў нейкім сэнсе аднолькавым. Выраўноўваюцца магчымасці атрымання адукацыі і арганізацыі вытворчасці, укаранення найноўшых спосабаў лячэння і доступаў да інфармацыі, правядзення даследаванняў і арганізацыі гандлю. Таму, каб дабіцца камерцыйнага поспеху, навуковага прызнання, нарэшце, проста сямейнага дабрабыту, няма неабходнасці ехаць за акіян. Для гэтага не трэба нават пераязджаць з глыбінкі ў сталіцу. Усюды патрэбны максімальны ўклад уласнай працы і ўпартасць у дасягненні мэты. Важна, каб кожны з вас як мага раней зразумеў і прыняў гэтую простую ісціну”.